# The Book of Scottish Song/Jeanie Morrison

Jeanie Morrison.
["Jeanie Morrison," by the late lamented William Motherwell, was first published in Edinburgh Magazine, and was immediately hailed by all parties as one of the truest and tenderest effusions of the Scottish lyrical muse which modern days have produced. Mr. Motherwell was a native of the Barony parish of Glasgow, where he was born on the 13th October, 1797. He long held an official situation in Paisley as deputy Sheriff-clerk, but latterly became editor of the Glasgow Courier newspaper, which he conducted till his death, which took place suddenly on the 1st November, 1835. His "Poems, Narrative and Lyrical," were published at Glasgow in 1832, 12mo.]
I've wander'd east, I've wander'd west, Through mony a weary way; But never, never, can forget The luve o' life's young day! The fire that's blawn on Beltane e'en, May weel be black gin Yule; But blacker fa' awaits the heart Where first fond luve grows cule.
O dear, dear Jeanie Morrison, The thochts o' bygane years Still fling their shadows ower my path, And blind my e'en wi' tears: They blind my e'en wi' saut, saut tears, And sair and sick I pine, As memory idly summons up The blithe blinks o' langsyne.
'Twas then we luvit ilk ither weel, 'Twas then we twa did part; Sweet time—sad time! twa bairns at schule, Twa bairns, and but ae heart! 'Twas then we sat on ae laigh bink, To leir ilk ither lear; And tones, and looks, and smiles were shed, Remember'd ever mair.
I wonder, Jeanie, aften yet, When sitting on that bink, Cheek touchin' cheek, loof lock'd in loof, What our wee heads could think? When baith bent doun ower ae braid page Wi' ae buik on our knee, Thy lips were on thy lesson, but My lesson was in thee.
Oh mind ye how we hung our heads, How cheeks brent red wi' shame, Whene'er the schule-weans, laughin', said, We cleek'd thegither hame? And mind ye o' the Saturdays, (The schule then skail't at noon), When we ran aff to speel the braes— The broomy braes o' June?
My head rins round and round about, My heart flows like a sea, As ane by ane the thochts rush back O' schule-time and o' thee. Oh, mornin' life! Oh, mornin' luve! Oh, lichtsome days and lang, When hinnied hopes around our hearts, Like simmer blossoms, sprang!
O mind ye, luve, how aft we left The deavin' dinsome toun, To wander by the green burnside, And hear its water croon; The simmer leaves hung ower our heads, The flowers burst round our feet, And in the gloamin' o' the wud, The throssil whusslit sweet.
The throssil whusslit in the wud, The burn sung to the trees, And we, with Nature's heart in tune, Concerted harmonies; And on the knowe abune the burn, For hours thegither sat In the silentness o' joy, till baith Wi' very gladness grat!
Aye, aye, dear Jeanie Morrison, Tears trinkled down your cheek, Like dew-beads on a rose, yet nane Had ony power to speak! That was a time, a blessed time, When hearts were fresh and young, When freely gush'd all feelings forth, Unsyllabled—unsung! ​I marvel, Jeanie Morrison, Gin I ha'e been to thee As closely twined wi' earliest thochts As ye ha'e been to me? Oh! tell me gin their music fills Thine ear as it does mine; Oh! say gin e'er your heart grows grit Wi' dreamings o' langsyne?
I've wander'd east, I've wander'd west, I've borne a weary lot; But in my wanderings, far or near, Ye never were forgot. The fount that first burst frae this heart, Still travels on its way; And channels deeper as it rins The luve o' life's young day.
O dear, dear Jeanie Morrison, Since we were sinder'd young, I've never seen your face, nor heard The music o' your tongue; But I could hug all wretchedness, And happy could I die, Did I but ken your heart still dream'd O' bygane days and me!